Túrakód: TK-R\_ÉK-n / Táv.: 75 km / Frissítve: 2020-02-21

Túranév: Kerékpáros Terep-túra rövidtáv ÉK-negyed

Leírás:

Teljesítménytúránk **6 résztáv**ból áll.   
Teljesítése **7 ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /   
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:***  
A rajt QR-kód beolvasását követően délre *(D)* a boltíves híd irányába induljunk, majd keljünk is át rajta. Feljutva a körforgalomig balra *(É)* forduljunk. A városi szakaszon szenteljünk nagyobb figyelmet a track iránymutatásainak, és az alábbi útvonalon haladjunk! Tóth József utca, jobbra *(K)* Arany János utca, *(irányváltás nélkül)* Bajcsy-Zsilinszky utca, *(trackek szétválásánál)* jobbra *(DDK)* Bercsényi utca, jobbra- szemben *(D)* Kolozsvári utca, balra *(K)* Attila utca *(vasútátjárón át)*. A körforgalomnál egyenesen, változatlan irányba keljünk át a 4516-os útra. Ez Fábiánsebestyén érintésével kivisz bennünket az innen 16,8 km távolságban lévő első terepi ellenőrzőpontunk közelébe. Az 51-es kilómétertáblát elhagyva az erdő túlsó sarkán, a csatornán innen, balra *(É)* a földútra kell kanyarodnunk, hogy a Cserna-féle szélmalom mellett fellelhető kontrolpontunkat felkeressük *(****012QR****)*.  
  
***2. résztáv:***  
A malomdombról legurulva, átkelve a csatorna túlsó oldalára, korábbi irányukba *(ÉÉNY)* haladjuk tovább! Egyenesen követve a földutat, kisérve balunkon a csatornát rövid „Z” kanyarral érjük el a 4403-as utat. Keljünk át rajta. Itt bő másfél kilométeres rázós szakasz következik, mely hajdanán aszfaltút volt, de mára ennek csak nehezen felismerhető nyomai maradtak. A szakasz vége előtt beljebb *(100 m)*, balról *(ÉNY)* található a hírhedt Fábián-4-es kút, ahol komoly gőzkitörés volt egykoron. Ismét földutat érve behatolunk a Cserebökényi pusztába. A helyes út kiválasztásában a nyomvonal vezéreljen minden túrázót! Jóval odébb egy derékszögű kanyart és egy cikk-cakkot követően bal oldalon, egy akácfán vár ránk az ellenőrzőpont *(****013QR****)*.  
  
***3. résztáv:***  
Az úton továbbhaladva, kiérve az aszfaltúthoz, egy kisebb, lakóházakat és gazdasági épületeket magába foglaló egységbe érünk. *(Közben bal oldalon egy kunhalmot is láthatunk.)* Itt balra *(ÉNY)* kell fordulnunk. Az út minősége hagy maga után némi kívánnivalót, helyenként nehezen szerethető, de a puszta *(főként jobbról)* látványa minden nyűgöt feledtet az eziránt fogékonyakkal. Bő 4,5 km-el odébb érjük el a 4401-es utat. Jobbra *(ÉK)* fordulva, bő 300 m után le is térünk róla, balra *(ÉNY)* a házak irányába. Haladjunk egyenesen, kissé beljebb, de itt már látni is fogjuk balunkon az Ecseri templomromot, mely ellenőrzőpontunk *(****014QR****)*. A rom előtti tégla oszlop/ülőke egyikén találjuk a táblát.  
  
***4. résztáv:***  
Visszatérve a főúthoz balra *(ÉK)* folytassuk túránkat, ismét a pusztában. A 16-os km táblát elhagyva, a kanyarban balra *(ÉNY)* forduljunk a földútra. Kövessük a navigációs eszközünk mutatta nyomvonalat a földek között. *(A feszületnél balra, a Veker-ér hídja után, az erdőben jobbra. A nyomvonalak szétválásánál ÉNY-i irányba haladjunk.)* Elérve az öreg akácok közé búvó szakaszt ismét régi, szilárd burkolatú út kerül kerekeink alá. Kissé odébb már meg is pillanthatjuk Közép-Európa legmagasabb kunhalmát, a Gödény-halmot, melynek tövében egy akácfán van az ellenőrzőpont táblája *(****015QR****)* a kis híd közelében.  
  
***5. résztáv:***  
Ismét útra kelve, visszafelé induljunk, egészen a nyomvonalak találkozásáig. Itt térjünk ki jobbra *(ÉNY)* úgy, hogy az erdő bal oldalunkon legyen, majd a saroknál forduljunk balra *(DDNY)* az erdőszélre. Ezen szakaszon is a nyomvonal kell, hogy legyen az iránymutatónk, egész a 45-ös főút mellett, a feszületnél található utolsó terepi kontrollpontig *(****016QR****)*. Közben jobbunkon ismét lesz elragadó szépségű puszta, mely mellett szinte sosem tudok eljönni megállás és némi merengés nélkül. Átszelünk egy hangulatos holtágra emlékeztető. halastavat is.  
  
***6. résztáv:***  
Csekkolást követően, a főúton jobbra *(D)* induljunk, mely bevezet bennünket Szentes szélére *(13,7 km)*.  
A Termál-tó mellett már kerékpárutat is találunk, melyre jobbra kell kitérnünk. A városi szakaszon szenteljünk ismét nagyobb figyelmet a track iránymutatásainak, és a vasúti átjárót követően az alábbi útvonalon haladjunk. Bajcsy-Zsilinszky utca, *(irányváltás nélkül)* Arany János utca, balra *(D)* Tóth József utca, *(körforgalomnál)* jobbra *(NY)* Kossuth Lajos utca. Itt rögvest látómezőnkbe kerül kiindulási pontunk, mely egyben a célpont is *(****001QR****)*.  
*Ne felejtsük el, most is kezelnünk kell a teljesítésigazolást az általunk választott módon!*

Feldolgozták: Füsti-Molnár Viktória, Hernyik András, Valkai Árpád, Baráth László, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*